黄庭坚
观崇德墨竹歌
夜来北风元自小，何事吹折青琅玕。
数枝洒落高堂上，败叶萧萧烟景寒。
乃是神工妙手欲自试，袭取天巧不作难。
行看叹息手摩拂，落势夭矫墨未乾。
往往尘晦碧纱笼，伊人或用姓名通，未必全收俊伟功。
有能蓺事便白首，不免身为老画工。
岂如崇德君，学有古人风。
挥毫李卫言神笔，弹琴蔡琰方入室。
道韫九岁能论诗，龙女早年先悟佛。
弈棋樵客腐柯还，吹笙仙子下缑山。
更能遇物写形似，落笔不待施青丹。
尤知赏异老苍节，独与长松凌岁寒。
世俗甯知真与伪，挥霍纷纭鬼神事。
黄尘污眼轻白日，卷轴无人得觇视。
见我好吟爱画胜他人，直谓子美当前身。
赠图索歌追故事，才薄岂易终斯文。
所爱子猷发嘉兴，不可一日无此君。
吾家书斋符青壁，手种苍琅十数百。
一官偶仕叶公城，道远莫致心惨戚。
我方得此兴不孤，造次卷置随琴书。
思归才有故园梦，便可呼儿开此图。